ไทยพาณิชย์ชดใช้สจล.1.5พันล.
ไทยพาณิชย์แถลงวันนี้คืนเงิน1.5พันล.ให้สจล.ที่โดนฉ้อโกง
27 ก.พ. 2558

ไทยพาณิชย์แถลงวันนี้คืนเงิน1.5พันล.ให้สจล.ที่โดนฉ้อโกง
ในวันที่ 27 ก.พ.นี้ นายวิชิต สุรพงษ์ชัย ประธานกรรมการบริหาร ธนาคารไทยพาณิชย์ และ  นายโมไนย ไกรฤกษ์ รักษาการแทนอธิการบดี สถาบันเทคโนโลยีพระจอมเกล้าเจ้าคุณทหารลาดกระบัง (สจล.) จะลงนามในข้อตกลงร่วมกัน  โดยธนาคารไทยพาณิชย์จะแสดงความรับผิดชอบต่อลูกค้าที่ได้รับผลกระทบจากปัญหาการฉ้อโกงเงินของอดีตผู้จัดการสาขาของธนาคารกรุงศรีอยุธยา ที่เคยเป็นอดีตพนักงานของธนาคารไทยพาณิชย์  และพวกยักยอกเงินออกไปร่วม 1.6 พันล้านบาท
ทั้งนี้ ธนาคารไทยพาณิชย์จะจ่ายเงินให้กับ สจล.ไปก่อน เนื่องจากสจล.จำเป็นต้องใช้เงินในกิจการของมหาวิทยาลัย  ธนาคารจึงจะรับผิดชอบให้เงินคืนไปก่อน แต่มีสัญญาแนบท้ายข้อตกลงว่า หากคดีถึงที่สุด  สจล.จะต้องคืนเงินส่วนที่ไม่เกี่ยวข้องกับธนาคารพร้อมผลตอบแทนที่เกิดขึ้น  และจะต้องฝากเงินจำนวนนี้ไว้กับธนาคารไทยพาณิชย์เท่านั้น 
แหล่งข่าวจากธนาคารไทยพาณิชย์ กล่าวว่า การรับผิดชอบให้เงินคืนไปก่อน ไม่ได้หมายความว่าธนาคารผิด เพราะเรื่องคดีก็ต้องสอบสวนกันต่อไป หากมีเจ้าหน้าที่ธนาคารไปเกี่ยวข้องตรงส่วนไหนและเสียหายธนาคารต้องรับผิดชอบ แต่ไม่ใช่ทั้งจำนวน 1.6 พันล้านบาท 
หลังการลงนามในข้อตกลงเรื่องการคืนเงินให้สจล.ไปใช้ก่อน ทั้ง 2 ฝ่ายจะแถลงข่าวร่วมกันในเรื่องความคืบหน้าของคดี ในวันที่ 27 ก.พ. เวลา 10.00 น. 
สำหรับยอดความเสียหายในส่วนของธนาคาร ไทยพาณิชย์นั้น สจล.ตรวจสอบพบว่ามีความเสียหายทั้งสิ้น 1,500 ล้านบาท จากบัญชีเงินฝากธนาคารไทยพาณิชย์ สาขาห้างบิ๊กซี สุวินทวงศ์ 3 บัญชี สาขาสุวรรณภูมิ 1 บัญชี รวม 1,400 ล้านบาท และที่สาขา สจล. อีก 100 ล้านบาท ขณะที่ธนาคารกรุงศรีอยุธยา สาขาศรีนครินทร์ มีค่าความเสียหาย 80 ล้านบาท